Са форума
Војислав Илић 

Чуј, са форума, ено, вика се радосно хори,
Пред силном светином римском то Тиверије збори.
Шумно се пљескање шири подобно бурноме мору,
Храбрећи младога Граха... У Корнелијином двору,
На златној колесници, окружен светином Рима;
Он тогу трибуна римског и венац од мирте прима.
А сенатори подли и страшни ликтори ћуте,
Лукаво, у збору своме, тражећи к победи путе.

Чуј, са форума, ено, вика се радосно хори,
Пред силном светином римском то подли Насика збори.
Проклетство с форума грми. И шума копала њини'
Претећи к небу се диже и блиста на висини.
И дивљи Гал, и Јелин, и Сармат, и сила робља,
Кô тучне статуе Крона помамно стресају копља
И већ, у дивљој страсти, без нежне туге и страха,
Кô црни гаврани кличу и Вуку лешину Граха.

21. јануар 1889.

Извори 

 ''Војислав Илић: Лирско песништво, страна 106, 2. књига, Вук Караџић, Београд.

Војислав Илић